Kleuter onder 10 beseerdes toe bakkie rolDie bakkie nadat dit langs die pad gerol het. (Foto: ER24) ‘n Man is dood en tien ander insittendes beseer toe die bakkie waarin hulle gery het, op die R56 in Mpumalanga gerol het. Een van die beseerdes is ŉ driejarige kleuter. Die ongeluk het net voor 18:00, ongeveer 10 km buite Ermelo, plaasgevind. “ER24 en die provinsiale brandweer en nooddienste het 17:50 op die toneel aangekom en die bakkie aangetref waar dit regop langs die pad gestaan het,” het Russel Meiring, woordvoerder van ER24, Sondag gesê. Verskeie pasiënte het in en langs die pad gelê. “Paramedici het die pasiënte ondersoek en gesien dat een man reeds aan sy wonde beswyk het. Hy het veelvoudige beserings opgedoen en niks kon vir hom gedoen word nie,” het Meiring gesê. Die man is dood verklaar. Tien ander pasiënte, onder wie die kleuter, het matige tot ernstige beserings opgedoen en is op die toneel behandel, voordat hulle na ŉ nabygeleë hospitaal geneem is. “Die presiese omstandighede rakende die ongeluk is nie bekend nie, maar die polisie is op die toneel en stel ondersoek in.”